CELEX: 32017R0908
Language: ro
Date: 2017-05-11 00:00:00
Title: Regulamentul de punere în aplicare (UE) 2017/908 al Comisiei din 11 mai 2017 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Picodon (DOP)]

30.5.2017   
            
            
               RO
            
            
               Jurnalul Oficial al Uniunii Europene
            
            
               L 139/23
            
         REGULAMENTUL DE PUNERE ÎN APLICARE (UE) 2017/908 AL COMISIEI
   din 11 mai 2017
   de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Picodon (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:
   
               (1)
            
            
               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al denumirii de origine protejate „Picodon”, înregistrată în temeiul Regulamentului (CE) nr. 1107/96 al Comisiei (2), astfel cum a fost modificat prin Regulamentul (CE) nr. 1143/2009 al Comisiei (3).
            
         
               (2)
            
            
               Prin scrisoarea din 11 martie 2016, autoritățile franceze au comunicat Comisiei că, în temeiul articolului 15 alineatul (4) din Regulamentul (UE) nr. 1151/2012, s-a acordat o perioadă de tranziție, cu încheiere la 31 decembrie 2016, pentru doi operatori stabiliți pe teritoriul Franței care îndeplinesc condițiile prevăzute la articolul menționat, în conformitate cu Decretul din 17 februarie 2016 privind denumirea de origine protejată „Picodon” (Arrêté du 17 février 2016 relatif à l'appellation d'origine protégée „Picodon”), publicat la 26 februarie 2016 în Jurnalul Oficial al Republicii Franceze. În cursul procedurii naționale de opoziție, doi operatori au depus o declarație de opoziție referitoare la obligația de a utiliza lapte crud la fabricarea „Picodon”, indicând faptul că nu erau în măsură să respecte imediat această dispoziție și că le era necesară o perioadă de tranziție pentru a-și adapta mijloacele de producție. Acești operatori, care au comercializat „Picodon” legal și fără întrerupere pe o perioadă de cel puțin cinci ani înainte de data depunerii cererii, îndeplinesc condițiile prevăzute la articolul 15 alineatul (4) din Regulamentul (UE) nr. 1151/2012. Prin urmare, în acest context le-a fost acordată o perioadă de tranziție care a luat sfârșit la 31 decembrie 2016. Operatorii în cauză sunt: Fromagerie du Vivarais, Les Pélissons, 07570 Désaignes; Eurial, rue Henri Barbusse, 26400 Crest.
            
         
               (3)
            
            
               Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene
                   (4), în conformitate cu articolul 50 alineatul (2) litera (a) din regulamentul respectiv.
            
         
               (4)
            
            
               Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,
            
         ADOPTĂ PREZENTUL REGULAMENT:
   Articolul 1
   Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Picodon” (DOP).
   Articolul 2
   Protecția acordată în temeiul articolului 1 este limitată la perioada de tranziție acordată de Franța, ca urmare a Decretului din 17 februarie 2016 privind denumirea de origine protejată „Picodon”, publicat la 26 februarie 2016 în Jurnalul Oficial al Republicii Franceze, în temeiul articolului 15 alineatul (4) din Regulamentul (UE) nr. 1151/2012, în favoarea operatorilor care îndeplinesc condițiile prevăzute la articolul în cauză.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 mai 2017.
      
         
            Pentru Comisie,
         
         
            pentru președinte
         
         Phil HOGAN
         
            Membru al Comisiei
         
      
   
   
      (1)  JO L 343, 14.12.2012, p. 1.
   
      (2)  Regulamentul (CE) nr. 1107/96 al Comisiei din 12 iunie 1996 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 al Consiliului (JO L 148, 21.6.1996, p. 1).
   
      (3)  Regulamentul (CE) nr. 1143/2009 al Comisiei din 26 noiembrie 2009 de aprobare a unor modificări care nu sunt minore din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Picodon de l'Ardèche ou Picodon de la Drôme (DOP)] (JO L 312, 27.11.2009, p. 14).
   
      (4)  JO C 25, 25.1.2017, p. 5.